「索苞有文武材，舉孝廉，除郎中，每征伐克敵，勇冠三軍，時人比之關羽。宋澄於金城，為步羌三千人所圍，窮守孤堆，垂當破沒，苞以完騎五千，奮劍突陣，徑入與澄對坐，捶頭拊掌大笑。羌皆佩盾、擢刀四面直前。苞謂澄曰：「君但安心，觀我擊之。」乃除區弓接矢，繞捶射之，莫不應弦而倒，皆陷盾通中，立殺三十餘人，創夷者百計，羌即散走。稱神。」（《敦煌實錄》）